CELEX: 52017PC0451
Language: fi
Date: 2017-08-23
Title: Ehdotus NEUVOSTON TÄYTÄNTÖÖNPANOPÄÄTÖS Puolalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

EUROOPAN KOMISSIO
            Bryssel 23.8.2017
            COM(2017) 451 final
            2017/0205(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Puolalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
               
         
         
            
               PERUSTELUT
            
            
               
                  Yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY (alv-direktiivi) 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
               
               
                  Puola pyysi 7. lokakuuta 2016 komissiossa saapuneeksi kirjatulla kirjeellä alv-direktiivin 193 artiklan poikkeusta, jotta se voisi soveltaa käännettyä verovelvollisuutta kovalevyjen, kuten SSD-levyjen ja kiintolevyjen, luovutuksiin. Komissio antoi alv-direktiivin 395 artiklan 2 kohdan mukaisesti Puolan pyynnön tiedoksi muille jäsenvaltioille 12. ja 13. heinäkuuta 2017 päivätyillä kirjeillä. Se ilmoitti Puolalle 13. heinäkuuta 2017 päivätyllä kirjeellä saaneensa kaikki pyynnön arviointiin tarvitsemansa tiedot.
               
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Alv-direktiivin 193 artiklassa säädetään yleissääntönä, että tavaroita luovuttava tai palveluita suorittava verovelvollinen on tavallisesti velvollinen maksamaan arvonlisäveron.
               
            
            
               Alv-direktiivin 395 artiklan mukaisesti Puola pyytää alv-direktiivin 193 artiklan poikkeusta ja lupaa soveltaa käännettyä verovelvollisuutta kovalevyjen (SSD-levyt ja kiintolevyt mukaan luettuina) luovutuksiin, joita alv-direktiivin 199 a artikla ei kata. Tässä menettelyssä verovelvollisesta, jolle tavara luovutetaan, tulee arvonlisäverovelvollinen. Kyseinen verovelvollinen, edellyttäen että sillä on täysi vähennysoikeus, voi samanaikaisesti ilmoittaa ja vähentää luovutusta koskevan arvonlisäveron. Arvonlisäveroa ei siis tosiasiallisesti makseta valtionkassaan. 
            
            
               
                  Puola pyytää poikkeusta estääkseen alv-petosten edelleen leviämisen kovalevyalalla.  Alv-direktiivin 199 a artiklaan perustuen useat elektroniikkatuotteet ovat Puolassa kuuluneet käännetyn verovelvollisuuden soveltamisalaan (älypuhelimet, kannettavat tietokoneet, pelikonsolit jne. sekä hiljattain prosessorit). Sen jälkeen kun käännetty verovelvollisuus otettiin käyttöön viimeksi mainituille tuotteille, kovalevyistä tuli Puolan mukaan alv-petoksissa käytetyn elektroniikan uusi hyödykeryhmä. Missing trader -petoksista (MTIC-petos) johtuen alv-petoksia on yhä enemmän kovalevymarkkinoilla. Tämän toiminnan laajuudella on suora, erittäin kielteinen vaikutus petokseen osallistumattomille jakelijoille, ja se johtaa alv-tulojen vähenemiseen. 
               
               
                  Puolan toimittamien tietojen perusteella petos koostuu vilpillisten toimijoiden yritysten rekisteröinnistä tiettyyn osoitteeseen ja veroilmoitusten lähettämisestä tietyllä ajanjaksolla. Nämä yritykset odottavat oikeaa hetkeä muutaman suuren kotimarkkinamyynnin hoitamiselle, perien arvonlisäveroa asiakkailtaan ja lakkauttamalla yrityksensä taloudellisen hyödyn vuoksi arvonlisäveroa maksamatta. Useimmissa tapauksissa yrityksiä ei voida tarkastaa, kun otetaan huomioon virtuaalitoimistoista johtuvat todellisen toimipaikan ja toimintaan osallistuvien henkilöiden löytämiseen, rekisteröidyn toimipaikan toistuvaan vaihtamiseen, suoritettuihin liiketoimiin liittyvien asiakirjojen puuttumiseen, jne. liittyvät ongelmat. 
               
               
                  Puola toteutti useita toimenpiteitä torjuakseen ja estääkseen kyseisiä petoksia (verohallinnon uudistaminen keskittämällä resursseja petostentorjuntaan, yhteisen tilintarkastuskansion käyttöönotto, pakolliset kuukausittaiset alv-ilmoitukset, hallinnollisten seuraamusten käyttöönotto, jne.). Lisäuudistuksia (esimerkiksi ositettuihin maksuihin perustuvaa vapaaehtoista järjestelmää) ollaan toteuttamassa. Kunnes toimenpiteet saavat aikaan tehokkaita tuloksia, Puola kuitenkin katsoo lisätuen olevan tarpeen väliaikaisen toimenpiteen, kuten käännetyn verovelvollisuuden käyttöönoton muodossa. 
               
            
            
               Sen vuoksi ehdotetaan, että poikkeus myönnetään 1 päivästä tammikuuta 2018 31 päivään joulukuuta 2020 asti. Poikkeuksen voimassaolon päättymiseen mennessä Puolan toteuttamien toimenpiteiden pitäisi saada aikaan odotettuja tuloksia, eikä Puolan olisi enää tarpeen poiketa alv-direktiivin 193 artiklasta, kun kyse on kovalevyjen luovutuksista. Sen vuoksi ei pitäisi olla tarpeen jatkaa poikkeuksen voimassaoloa.  
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla.
            
            
               •Toissijaisuusperiaate (jaetun toimivallan osalta) 
            
            
               Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               •Suhteellisuusperiaate
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen, että tarkoituksena on estää tietyntyyppisiä veropetoksia taikka veron kiertämistä tietyllä alalla. 
            
         
         
            
               •Toimivallan valinta
            
            
               Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva toimintatapa myös sen vuoksi, että se voidaan osoittaa yksittäisille jäsenvaltioille.
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus perustuu Puolan esittämään pyyntöön ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisten asiantuntijoiden käyttö ei ollut tarpeen.
            
            
               •Vaikutustenarviointi
            
            
               Ehdotetun täytäntöönpanoasetuksen tarkoituksena on estää tietyntyyppisiä veropetoksia tai veron kiertämistä kovalevyalalla. Käännetyn verovelvollisuuden on määrä tukea Puolaa petosten edelleen leviämisen pysäyttämisessä ja alv-petosten estämisessä kovalevyalalla.  Sen vuoksi poikkeustoimenpiteellä on myönteinen vaikutus.   
            
            
               Koska poikkeuksen soveltamisala on suppea ja voimassaoloaika rajallinen, vaikutukset ovat joka tapauksessa rajalliset.
            
            
               4.TALOUSARVIOVAIKUTUKSET
            
            
               Ehdotuksella ei ole vaikutuksia EU:n talousarvioon. 
            
            
               5.LISÄTIEDOT
            
            
               Ehdotus sisältää raukeamislausekkeen, jonka mukaisesti poikkeuksen voimassaolo päättyy 31. joulukuuta 2020.
            
            
               2017/0205 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Puolalle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
         
         
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  1
                ja erityisesti sen 395 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 193 artiklassa säädetään yleissääntönä, että tavaroita luovuttava tai palveluita suorittava verovelvollinen on velvollinen maksamaan arvonlisäveron veroviranomaisille.
            
            
               (2)Puola pyysi 7 päivänä lokakuuta 2016 komissiossa saapuneeksi kirjatulla kirjeellä direktiivin 2006/112/EY 193 artiklan poikkeusta, jotta se voisi soveltaa käännettyä verovelvollisuutta kovalevyjen, kuten SSD-levyien ja kiintolevyjen, luovutuksiin. 
            
            
               (3)Komissio antoi direktiivin 2006/112/EY 395 artiklan 2 kohdan mukaisesti Puolan pyynnön tiedoksi muille jäsenvaltioille 12 ja 13 päivänä heinäkuuta 2017 päivätyillä kirjeillä. Se ilmoitti Puolalle 13 päivänä heinäkuuta 2017 päivätyllä kirjeellä saaneensa kaikki pyynnön arviointiin tarvitsemansa tiedot.
            
            
               (4)Kovalevyistä, joita direktiivin 2006/112/EY 199 a artikla ei kata, tuli alv-petoksissa käytetyn elektroniikan uusi hyödykeryhmä Puolassa. Puolan mukaan alv-petokset lisääntyivät kovalevymarkkinoilla missing trader -petoksesta johtuen. Tämän toiminnan laajuudella on suora, erittäin kielteinen vaikutus petokseen osallistumattomille jakelijoille, ja se johtaa alv-tulojen vähenemiseen.
            
            
               (5)Puola toteutti useita toimenpiteitä torjuakseen ja estääkseen alv-petoksia. Kunnes toimenpiteet saavat aikaan tehokkaita tuloksia, Puola kuitenkin katsoo lisätuen olevan tarpeen väliaikaisen toimenpiteen, kuten käännetyn verovelvollisuuden käyttöönoton muodossa.
            
            
               (6)Puolalle olisi sen vuoksi annettava lupa soveltaa käännettyä verovelvollisuutta kovalevyjen, kuten SSD-levyjen ja kiintolevyjen, luovutuksiin 1 päivästä tammikuuta 2018. Luvan olisi oltava voimassa rajoitetun ajan 31 päivään joulukuuta 2020. 
            
            
               (7)Poikkeuksen voimassaolon päättymiseen mennessä Puolan toteuttamien toimenpiteiden pitäisi estää alv-petosten edelleen leviäminen kovalevyalalla, eikä Puolan näin ollen olisi enää tarpeen poiketa direktiivin 2006/112/EY 193 artiklasta, kun kyse on näistä luovutuksista. Puolan ei sen vuoksi tulisi hakea poikkeuksen voimassaololle jatkoa. 
            
            
               (8)Poikkeus ei vaikuta arvonlisäverosta kertyviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 193 artiklassa säädetään, Puolalle annetaan lupa määrätä vastaanottaja arvonlisäveron maksuvelvolliseksi, kun kyseessä ovat kovalevyjen, kuten SSD-levyjen ja kiintolevyjen, luovutukset. 
            
            
               2 artikla
            
            
               Tätä päätöstä sovelletaan 1 päivästä tammikuuta 2018, ja sen voimassaolo päättyy 31 päivänä joulukuuta 2020.
            
            
               3 artikla
            
            
               Tämä päätös on osoitettu Puolan tasavallalle.
            
            
               Tehty Brysselissä
            
            
               
                     Neuvoston puolesta
               
            
         
         
            
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.